
R E P U B L I K A  E  S H Q I P Ë R I S Ë
KUVENDI
KOMISIONI PËR POLITIKËN E JASHTME

Dokument parlamentar


Tiranë, më 19 prill 2022 


RAPORT
(Për dhënie mendimi)

PËR PROJEKTLIGJIN
“PËR RATIFIKIMIN E KONTRATËS FINANCIARE, NDËRMJET 
KËSHILLIT TË MINISTRAVE TË REPUBLIKËS SË SHQIPËRISË DHE BANKËS EVROPIANE TË INVESTIMEVE, PËR PROGRAMIN 
“UKT SHPËRNDARJA E UJIT””



· HYRJE

Më datë 19 prill 2022 Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin “Për ratifikimin e kontratës financiare, ndërmjet Këshillit të Ministrave të Republikës së Shqipërisë dhe Bankës Evropiane të Investimeve, për programin “UKT shpërndarja e ujit””, propozuar nga Këshilli i Ministrave.

Në mbledhjen e Komisionit për paraqitjen e projektligjit ishtin të pranishëm zoti Arbjan Mazniku, Nënkryetar i Bashkisë së Tiranës,	zoti Elton Kacidhja, Drejtor i Pergjithshem i UKT, zonja Kesjana Halili, Drejtore e Drejtorisë së Përgjithshme të Borxhit Publik dhe Bashkërendimit të Ndihmës së Huaj në Ministrinë e Financave dhe Ekonomisë, e të ftuar të tjerë.


I.	BAZA KUSHTETUESE E PROJEKTLIGJIT 

Propozimi i projektligjit që vjen si nismë ligjore nga Këshilli i Ministrave mbështetet në nenin 121 të Kushtetutës e në nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”, dhe është në përputhje me legjislacionin e brendshëm dhe atë ndërkombëtar.


II.	QËLLIMI DHE PËRMBAJTJA E PROJEKTLIGJIT
Nëpërmjet këtij projektligji synohet ratifikimi i kontratës financiare, ndërmjet Këshillit të Ministrave të Republikës së Shqipërisë dhe Bankës Evropiane të Investimeve, për programin “UKT shpërndarja e ujit”, nëpërmjet së cilës, Banka Evropiane e Investimeve akordon për këtë projekt një hua në shumën prej 80 milionë euro.
Përmes projektit “Furnizimi dhe shpërndarja me ujë” për Tiranën (UKT), synohet furnizimi me ujë për Tiranën dhe zonat përreth të cilat ndodhen në pjesën qendrore të Shqipërisë.

III. 	EFEKTET FINANCIARE
Sa i takon efekteve financiare, sqarojmë se vlera totale e projektit është 144,500,000 euro, nga të cilat 80,000,000 euro janë hua nga Banka Evropiane e Investimeve dhe pjesa tjetër e investimit janë fonde të Ujësjellës Kanalizime Tiranë. Kontrata financiare që propozohet të ratifikohet nëpërmjet këtij projektligji ka termat financiarë të mëposhtëm:

· Shuma 80,000,000 euro;
· Maturimi 25 vjet, duke përfshirë një periudhë pa pagesë principali prej 5 vjetësh;
· Interes të përcaktueshëm mbi bazën e tregut në momentin e disbursimit.

Programi është parashikuar në Programin Buxhetor Afatmesëm 2022-2024 dhe më konkretisht, në programin “Ujësjellës dhe kanalizime” të Ministrisë së Infrastrukturës dhe Energjisë.


IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën zotit Arbjan Mazniku, Nënkryetar i Bashkisë së Tiranës. 
Z. Mazniku bëri prezantimin e projektligjit duke theksuar se ky projektligj është në përputhje dhe në zbatim të programit politik të qeverisë shqiptare. Projekti “Furnizimi dhe shpërndarja me ujë” për Tiranën (UKT) ka për qëllim të kontribuojë në përmirësimin e kushteve të jetesës së rreth 800,000 banorëve të qytetit të Tiranës, duke siguruar furnizim të sigurt dhe të vazhdueshëm me ujë të pijshëm, në përputhje me standardet e përcaktuara në Direktivën e Ujit të Pijshëm 98/83/EC.
Më tej znj. Kesjana Halili, Drejtore e Drejtorisë së Përgjithshme të Borxhit Publik dhe Bashkërendimit të Ndihmës së Huaj në Ministrinë e Financave dhe Ekonomisë bëri një prezantim të aspekteve ekonomike dhe financiare të projektit.
Z. Besjon Ajazi, në cilësinë e relatorit, vlerësoi prezantimin e detajuar dhe rëndësinë e nismës. Duke falënderuar Bashkinë e Tiranës  për punën e bërë me synim furnizimin sa më të mirë të banorëve me ujë të pijshëm, ftoi Komisionin ta miratonin projektligjin.  
Znj. Mimi Kodheli, në përfundim të diskutimeve, shprehu mbështetjen e saj të plotë ndaj nismës, e cila ka një rëndësi jetike për mirëqenien dhe shëndetin publik dhe ftoi Komisionin për të votuar projektligjin unanimisht.



[bookmark: _GoBack]
· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi projektligjin  në parim,  nen për nen dhe në tërësi dhe pasi e miratoi atë me unanimitetin e deputetëve të pranishëm dhe u shpreh dakord për kalimin e këtij projektligji për miratim në seancë plenare.  

   RELATOR                                                                                      KRYETARE

Besion AJAZI                                                                                  Mimi KODHELI

